
November 9-én indul a téli szezonális élelmiszerlánc-ellenőrzés. Az akciót a Nemzeti Élelmiszerlánc-biztonsági Hivatal (Nébih) koordinálja, a kormányhivatalok élelmiszerlánc-biztonsági felügyelőinek közreműködésével. A december 31-ig tartó időszakban a szakemberek a téli és ünnepi időszakban közkedvelt termékeket, azok előállítását, valamint a kiemelten népszerű szolgáltatásokat vizsgálják. A hatóság célja, hogy az ünnepek idején megnövekedő kereslet mellett is garantálja az élelmiszerbiztonságot és a fogyasztók érdekeinek védelmét.
A következő két hónapban a Nébih és a megyei élelmiszerlánc-biztonsági szakemberek országszerte fokozottan ellenőrzik a téli szezonban legkeresettebb élelmiszereket, az előállító üzemeket, a termelői piacokat, valamint a vendéglátóhelyeket és az ünnepi ételek házhoz szállítását is. 
A vágóhidak, húsfeldolgozók, valamint a sütő- és cukrászipari üzemek ellenőrzése során a felügyelők elsősorban a higiéniai körülményeket és a termékek előállítására vonatkozó előírások betartását vizsgálják. A karácsonyi időszakra tekintettel az ellenőrzések kiemelten érintik a friss húsokat, a bejgliket, a tekercseket és a kalácsokat.
Kiemelt hatósági figyelem irányul majd a héjas gyümölcsökre. A felügyelők a származás szabályos jelölése mellett a minőségi megfelelést vizsgálják. A zöldség- és gyümölcspiacokon árusítók a különböző szezonális termékek (gesztenye, mák, dió, tök, káposzta, burgonya, hagyma, körte és alma) ellenőrzése mellett a termelői regisztráció, valamint a saját előállítású termékek értékesítésének vizsgálatára is számíthatnak. 
Az országos akción a vásári vendéglátást és az ünnepi ételek házhoz szállítását is vizsgálják az ellenőrök. Ennek során a megfelelő higiénia, a nyomon követhetőség, a csomagolás és a fogyasztói tájékoztatás egyaránt fontos szempontok. A vásárokban a hatóság elsősorban a kürtőskalácsokra, az alkoholos italok közül pedig főként a forralt borokra és a puncsokra fókuszál. A boralapú koktélok szintén népszerűek az ünnepi időszakban, ezért ezeket is fokozottan ellenőrzik a különböző kereskedelmi egységekben.A hatósági vizsgálatok sorában idén az állatpatikák is helyet kaptak, ahol elsősorban a vényköteles állatgyógyszerek kiadását ellenőrzik.
A Nébih november 9-én induló és a teljes ünnepi időszakot végigkísérő országos akciójának kiemelt célja az élelmiszerbiztonság és minőség biztosítása mellett a tisztességes piaci szereplők támogatása, valamint a fogyasztói bizalom erősítése.

